KOMISIJOS SPRENDIMAS
2004 m. rugsėjo 29 d.
iš esmės pripažįstantis dokumentų rinkinių, pateiktų nuodugniai ištirti galimybę įtraukti prokvinazidą, IKI-220 (flonikamidą) ir gama-cihalotriną į Tarybos direktyvos 91/414/EEB I priedą, išsamumą
(pranešta dokumentu Nr. K(2004) 3384)
(Tekstas svarbus EEE)
(2004/686/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač jos 6 straipsnio 3 dalį,
kadangi:
(1)
Direktyvoje 91/414/EEB yra numatyta plėsti Bendrijos veikliųjų medžiagų, leidžiamų naudoti augalų apsaugos produktuose, sąrašą.
(2)
2004 m. sausio 9 d.„DuPont (UK) Ltd.“ Jungtinės Karalystės valdžios institucijoms pateikė veikliosios medžiagos prokvinazido dokumentų rinkinį ir paraišką siekti jos įtraukimo į Direktyvos 91/414/EEB I priedą. 2003 m. gruodžio 23 d. Prancūzijos valdžios institucijoms IKI-220 (flonikamido) dokumentų rinkinį pateikė „ISK Biosciences Europe S.A.“ kartu su paraiška, prašydama jį įtraukti į Direktyvos 91/414/EEB I priedą. 2003 m. lapkričio 4 d. Jungtinės Karalystės valdžios institucijoms gama-cihalotrino dokumentų rinkinį pateikė „Pytech Chemicals GmbH“, prašydama jį įtraukti į Direktyvos 91/414/EEB I priedą.
(3)
Jungtinės Karalystės ir Prancūzijos valdžios institucijos Komisijai pranešė, kad atrodo, jog remiantis pradiniu tyrimu veikliųjų medžiagų dokumentų rinkiniai atitinka Direktyvos 91/414/EEB II priedo duomenų ir informacijos reikalavimus. Be to, atrodo, kad pateikti dokumentų rinkiniai atitinka Direktyvos 91/414/EEB III priedo duomenų ir informacijos reikalavimus, taikomus vienam augalų apsaugos produktui, kurio sudėtyje yra atitinkamos veikliosios medžiagos. Vadovaudamiesi Direktyvos 91/414/EEB 6 straipsnio 2 dalimi, atitinkami pareiškėjai dokumentų rinkinius vėliau nusiuntė Komisijai ir kitoms valstybėms narėms bei pateikė svarstyti Maisto grandinės ir gyvūnų sveikatos nuolatiniam komitetui.
(4)
Šiuo sprendimu turėtų būti oficialiai Bendrijos mastu patvirtinta, kad dokumentų rinkiniai laikomi iš esmės atitinkančiais II priede numatytus duomenų ir informacijos reikalavimus ir kad ne mažiau kaip vienas augalų apsaugos produktas, kurio sudėtyje yra atitinkamos veikliosios medžiagos, atitinka Direktyvos 91/414/EEB III priedo reikalavimus.
(5)
Šis sprendimas neturėtų pažeisti Komisijos teisės reikalauti, kad pareiškėjas pateiktų papildomų duomenų arba informacijos apie konkrečią medžiagą tam tikriems dokumentų rinkinio klausimams išsiaiškinti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant Direktyvos 91/414/EEB 6 straipsnio 4 dalies, šio sprendimo priede nurodytų veikliųjų medžiagų dokumentų rinkiniai, pateikti Komisijai ir valstybėms narėms, norint pasiekti, kad tos medžiagos būtų įtrauktos į nurodytos direktyvos I priedą, iš esmės atitinka šios direktyvos II priede nustatytus duomenų ir informacijos reikalavimus.
Be to, atsižvelgiant į numatomas naudojimo paskirtis, dokumentų rinkiniai atitinka minėtos direktyvos III priede nustatytus reikalavimus duomenims ir informacijai apie vieną augalų apsaugos produktą, kurios sudėtyje yra veikliosios medžiagos.
2 straipsnis
Valstybės narės pranešėjos tęsia išsamų atitinkamų dokumentų rinkinių nagrinėjimą ir kaip įmanoma greičiau, bet ne vėliau kaip per vienerius metus nuo šio sprendimo paskelbimo Europos Sąjungos oficialiajame leidinyje, Europos Komisijai pateikia savo nagrinėjimo išvadas kartu su rekomendacijomis dėl atitinkamų veikliųjų medžiagų įtraukimo arba neįtraukimo į Direktyvos 91/414/EEB I priedą ir visų su tuo susijusių sąlygų.
3 straipsnis
Šis sprendimas skirtas valstybėms narėms.
Priimta Briuselyje, 2004 m. rugsėjo 29 d.